Իր հոգաբարձութեան գլուխը գտնուած շրջանին, պետութեան վերաբերմունքը այսօրուան հետ անբաղդատելի էր փոքրամասնութիւններու հաստատութիւններուն նկատմամբ։ Այդ բարդ կացութեան մէջ Փիլօ Աթան եղած էր Ազգային հիւանդանոցի եւ մեր համայնքի շահերու անվհատ պաշտպանը։ Քանի քանի անգամներ մայրաքաղաք երթալով, պետական աւագանիին հետ շփումներ մշակելով, բարձրաստիճան դիւանակալներու հետ երկխօսութիւն հաստատելով փորձած էր լուծումներ գտնել մեր հարցերուն համար։ Այդ բոլորին շուրջ ազատ-համարձակ հանդէս կու գար նաեւ զանգուածային լրատուութեան միջոցներով։